ใบกำกับภาษีอย่างย่อ
โดย...สมชาย&nbsp;ชูเกตุ
10 เม.ย. 2558

โดย...สมชาย ชูเกตุ
ใบกำกับภาษีเป็นเอกสารสำคัญที่ผู้ประกอบการจดทะเบียนภาษีมูลค่าเพิ่มจะต้องออกให้แก่ผู้ซื้อสินค้าหรือผู้ใช้บริการโดยออกเป็นใบกำกับภาษีแบบเต็มรูป หรือออกใบกำกับภาษีอย่างย่อ
ใบกำกับภาษีที่ผู้ประกอบการจดทะเบียนภาษีมูลค่าเพิ่มออกให้แก่ผู้ซื้อสินค้าหรือผู้ใช้บริการ หากเป็นใบกำกับภาษีแบบเต็มรูปตามมาตรา 86/4 แห่งประมวลรัษฎากร ผู้ขายสินค้าหรือให้บริการต้องระบุชื่อ เลขประจำตัวผู้เสียภาษีอากรและที่อยู่ของผู้ซื้อ หรือออกใบกำกับภาษีอย่างย่อตามมาตรา 86/6 แห่งประมวลรัษฎากร ซึ่งผู้ขายสินค้าหรือผู้ให้บริการไม่ต้องระบุชื่อ เลขประจำตัวผู้เสียภาษีและที่อยู่ของผู้ซื้อ ทำให้สะดวกในการประกอบกิจการค้าขายสินค้าหรือให้บริการบางประเภท      
การออกใบกำกับภาษีอย่างย่อ ผู้ประกอบการจดทะเบียนต้องดูด้วยว่าตนเองมีสิทธิออกใบกำกับภาษีอย่างย่อหรือไม่ เพราะกฎหมายกำหนดให้กิจการบางประเภทเท่านั้นที่สามารถกระทำได้  
ผู้ประกอบการจดทะเบียนภาษีมูลค่าเพิ่มที่มีสิทธิออกใบกำกับภาษีอย่างย่อ จะต้องเป็นกิจการขายสินค้าในลักษณะขายปลีก หรือกิจการให้บริการรายย่อยแก่บุคคลจำนวนมาก
กิจการค้าปลีกเป็นการขายสินค้าให้แก่ผู้บริโภคโดยตรงและได้ขายในปริมาณ ซึ่งตามปกติวิสัยของผู้บริโภคนั้นจะนำสินค้าไปบริโภคหรือใช้สอย โดยมิได้มีวัตถุประสงค์ที่จะนำไปขายต่อ เช่น ขายสินค้าของกิจการแผงลอย ขายของชำ ขายยา จำหน่ายน้ำมัน กิจการห้างสรรพสินค้า เป็นต้น
กิจการให้บริการรายย่อยแก่บุคคลจำนวนมาก เช่น โรงแรม การซ่อมแซมทุกชนิด โรงภาพยนตร์ ภัตตาคาร ซึ่งขายอาหารหรือเครื่องดื่มไม่ว่าชนิดใดๆ รวมทั้งกิจการรับจ้างปรุงอาหารหรือเครื่องดื่ม ทั้งนี้ ไม่ว่าในหรือนอกสถานที่ ซึ่งจัดไว้ให้ประชาชนเข้าไปบริโภค เป็นต้น
สำหรับการขายสินค้าหรือการให้บริการครั้งหนึ่งๆ ไม่เกิน 1,000 บาท ไม่จำเป็นต้องออกใบกำกับภาษี เว้นแต่ลูกค้าร้องขอใบกำกับภาษี ได้แก่ กิจการ
- ที่ไม่เคยมีมูลค่าของฐานภาษีในเดือนใดถึง 3 แสนบาท
- ที่มีสถานประกอบการแต่ละแห่งเป็นรถเข็น แผงลอย หรือหน่วยขายที่มีลักษณะทำนองเดียวกัน
- การให้บริการการแสดง การเล่น การกีฬา การแข่งขัน การประกวด หรือการกระทำใดๆ ในลักษณะทำนองเดียวกันที่จัดขึ้นเพื่อเก็บเงินจากผู้ดู ผู้ฟัง ผู้เล่น หรือผู้เข้า แข่งขัน
- การประกอบกิจการให้บริการโทรศัพท์สาธารณะ
- การประกอบกิจการให้บริการทางพิเศษหรือทางหลวงสัมปทาน
- การประกอบกิจการให้บริการสนามบิน
- การประกอบกิจการให้บริการสาธารณะที่เกี่ยว เนื่องกับกิจการขนส่งมวลชน เช่น การให้บริการสถานที่จอดรถหรือให้บริการห้องสุขาแก่ประชาชนผู้มาใช้บริการรถไฟฟ้า
สำหรับผู้ประกอบการจดทะเบียนภาษีมูลค่าเพิ่มที่ได้ซื้อสินค้าหรือซื้อบริการ หากต้องการใบกำกับภาษีเพื่อขอคืนภาษีซื้อ ต้องร้องขอใบกำกับภาษีแบบเต็มรูปเท่านั้น จึงจะสามารถนำไปขอคืนภาษีซื้อได้ หากเป็นใบกำกับภาษีอย่างย่อ ไม่สามารถขอคืนภาษีซื้อได้           
ผู้ประกอบการจดทะเบียนภาษีมูลค่าเพิ่มที่มีสิทธิออกใบกำกับภาษีอย่างย่อ ต้องเป็นกิจการลักษณะตามที่กล่าวมาข้างต้น สวัสดีครับ